
ЖАКТЫРЫЛДЫ

Евразия өкмөттөр аралык кеңешинин
 2025-жылдын 15-августунун № 9 
тескемеси менен 

Евразия экономикалык бирлигинин алкагында
дары каражаттарынын жалпы рыногун өнүктүрүү
КОНЦЕПЦИЯСЫ
I. Жалпы жоболор
Ушул Евразия экономикалык бирлигинин алкагында дары каражаттарынын жалпы рыногун өнүктүрүү концепциясы (мындан ары тиешелүүлүгүнө жараша – Концепция, дары каражаттарынын жалпы рыногу, Бирлик же ЕАЭБ) Жогорку Евразия экономикалык кеңешинин 2020-жылдын 11-декабрындагы № 12 чечими менен бекитилген 2025-жылга чейин Евразия экономикалык интеграциясын өнүктүрүүнүн стратегиялык багыттарынын 4.10.1-чараларын ишке ашыруу максатында иштелип чыкты.
Дары каражаттарынын жалпы рыногун түзүү Евразия экономикалык бирлиги жөнүндө келишимдин (мындан ары – Келишим) 30-беренесинде, 2014-жылдын 23-декабрындагы Евразия экономикалык бирлигинин алкагында дары каражаттарын жүгүртүүнүн бирдиктүү принциптери жана эрежелери жөнүндө макулдашууда (мындан ары – Макулдашуу) жана ЕАЭБге мүчө мамлекеттердин улуттук мыйзамдарында көрсөтүлгөн принциптерге ылайык жүзөгө ашырылат.
ЕАЭБдин укугу менен дары каражаттарын иштеп чыгуу, клиникага чейинки жана клиникалык изилдөөлөр, дары каражаттарын өндүрүү, каттоо жана экспертизалоо, дүң сатуу, фармакологиялык көзөмөл, фармацевттик инспекцияларды жүргүзүү, фармакопеялык ченемдөө маселелери каралган.
Дары каражаттарынын жалпы рыногунун туруктуу иштешин камсыз кылууга мүмкүндүк берген актылар кабыл алынды, милдеттер чечилди.
2015–2023-жылдары, анын ичинде COVID-19 пандемиясынын мезгилинде ушул чөйрөдө ЕАЭБдин дары каражаттарынын жалпы рыногун түзүүнүн жана туруктуу иштешин камсыздоонун укуктук негиздерин камсыз кылууга мүмкүндүк берген актылар кабыл алынган жана милдеттер чечилген.
Комиссиянын жана мүчө мамлекеттердин ыйгарым укуктуу органдарынын биргелешкен иштеринин натыйжасында коопсуз, натыйжалуу жана рынокко сапаттуу дары каражаттарын чыгаруу жана алардын ЕАЭБдин калкына жана саламаттык сактоо тутумунун мекемелерине жеткиликтүүлүгүн камсыздоо боюнча тɵмɵндɵгүлɵр жасалды: 
– Дүйнөлүк саламаттык сактоо уюмунун (ДССУ), дары препараттарын каттоого талаптарды шайкеш келтирүү боюнча эл аралык кеңештин (ICH), Дары каражаттары боюнча Европа агенттигинин (ЕМА) ыкмаларынын негизинде дары препараттарынын бардык негизги топторун иштеп чыгуу, клиникага чейинки изилдөөлөр жана клиникалык сыноолор боюнча бирдиктүү колдонмолор түзүлдү;
– ДССУ, ICH, Экономикалык кызматташтык жана өнүктүрүү уюмунун (OECD), Европа Бирлигинин (ЕБ) практикалары менен шайкеш келтирилген, дары препараттарынын жашоо циклинин негизги этаптарын жөнгө салуунун биримдигин камсыз кылуучу ЕАЭБдин талаптагыдай фармацевттик практикаларынын бирдиктүү тутуму түзүлдү жана киргизилди; 
– ЕБдин эрежелери менен шайкеш келтирилген дары препараттарын каттоонун жана экспертизалоонун бирдиктүү эрежелери киргизилди, каттоо досьесинин бирдиктүү эл аралык стандарты кабыл алынды (мында дары препараттарынын бир катар топтору үчүн ЕАЭБдин эрежелери менен жана өзгөчө учурларда каттоонун бир катар тездетилген жана жөнөкөйлөтүлгөн жол-жоболору белгиленген);
– ата мекендик жана чет өлкөлүк фармацевттик өндүрүүчүлөрдүн өндүрүштүк аянтчаларын фармацевттик текшерүү тутумунун ЕАЭБдин талаптагыдай өндүрүштүк практикасынын эрежелерине шайкеш келүүсү камсыз кылынды, анын ичинде өзгөчө кырдаалдар шарттарында дары препараттарын аралыктан текшерүү жана сапатын баалоо практикасы киргизилди;
– дары препараттарынын фармакопеялык сапатын контролдоо жана камсыздоо чөйрөсүндө улуттук жана негизги дүйнөлүк фармакопеялардын негизинде даярдалган, Евразия экономикалык бирлигинин бардык мүчө мамлекеттери үчүн бирдиктүү фармакопеясы (мындан ары – Бирликтин Фармакопеясы) иштелип чыкты жана ишке киргизилди;
– ыйгарым укуктуу органдардын маалыматтык өз ара аракеттенүүсүн камсыз кылуу үчүн 2019-жылы катталган дарылардын бирдиктүү реестрин алып барууга, алардын жүгүртүлүшүнүн коопсуздугуна мониторинг жүргүзүүгө, фармацевттик продукциянын жүгүртүлүшүнө тыюу салуулар жана аны рыноктон алып салуу жөнүндө өз убагында маалымдоого мүмкүндүк берген ЕАЭБдин Бирдиктүү маалыматтык тутуму ишке киргизилди;
– ыйгарым укуктуу органдар тарабынан клиникага чейинки изилдөөлөрдүн жана клиникалык сыноолордун жыйынтыктарын, каттоо учурундагы экспертизаларды, фармацевттик текшерүүлөр Бирликтин GMPына шайкеш келүүсүн өз ара таануу, дары каражаттарынын фармакопеялык сапатын контролдоо механизмдери түзүлдү жана ишке киргизилди;
– кабыл алынган актыларга аларды колдонуу практикасын, ошондой эле эл аралык уюмдардын сунуштарын эске алуу менен толуктоолорду жана өзгөртүүлөрдү киргизүү боюнча туруктуу иштер жүргүзүлүүдө, бул аларды өз убагында актуалдаштырууну жана ЕАЭБдин укугун фармацевтика тармагынын ишин жөнгө салуунун эл аралык ыкмалары менен шайкеш келтирүүнү камсыз кылууга мүмкүндүк берет.
Бирликтин Фармакопеясынын 1-томунун III жана IV бөлүктөрүн, ошондой эле 2-томун даярдоо жана чыгаруу боюнча иштер улантылууда, бул келечекте ЕАЭБ рыногунда жүгүртүүгө чыгарылган дары препараттарынын сапатын контролдоого карата бирдиктүү мамилелерди жана дары препараттарынын сапатын баалоонун жыйынтыктарын өз ара таанууну камсыздоого мүмкүндүк берет.
Комиссия менен ЕАЭБге мүчө мамлекеттердин биргелешкен иштеринин жыйынтыктары боюнча эң мыкты эл аралык укуктук тажрыйбаны эске алуу менен ЕАЭБге мүчө мамлекеттердин рыногуна коопсуз, натыйжалуу жана сапаттуу дары каражаттарын оптималдуу чыгаруу үчүн укуктук база түзүлдү. 
Ушул Концепция ЕАЭБ алкагында төмөнкүлөрдү эске алуу менен дары каражаттарынын жалпы рыногун андан ары туруктуу өнүктүрүүгө багытталган:
дары каражаттарын жүгүртүү чөйрөсүндөгү ыйгарым укуктуу органдар (эксперттик уюмдар), фармацевттик өндүрүүчүлөр жана дары каражаттарынын жалпы рыногунун башка кызыкдар катышуучулары тарабынан ЕАЭБ кабыл алынган актыларын колдонуу практикасын;
азыркы этапта дары каражаттарынын жалпы рыногунун абалын.
Ушул Концепцияда колдонулган түшүнүктөр Келишимде, Макулдашууда жана ЕАЭБ укугуна кирген актыларда аныкталган маанилерде колдонулат. 
II. Дары каражаттарынын жалпы рыногунун учурдагы абалына кыскача сереп 
Келишимдин 100-беренеси менен 2016-жылдын 1-январынан тартып жалпы рыноктун ишинин башталышы белгиленген, бирок дары каражаттарынын жалпы рыногунун иштешинин иш жүзүндөгү датасы катары 2019-жылды эсептөө керек, анда ЕАЭБдин эрежелери боюнча дары препараттарын каттоо башталган жана ЕАЭБ интеграцияланган маалыматтык тутумунун алкагында каттоо, экспертизалоо жана Бирликтин GMP эрежелерине шайкештигин инспекциялоо чөйрөсүндө ыйгарым укуктуу органдардын зарыл болгон маалыматтык өз ара аракеттенүүсүн камсыз кылган жалпы процесстер ишке киргизилген. 
2021-жылдын 1-январынан тартып Россия Федерациясында жана 
2021-жылдын 1-июлунан тартып ЕАЭБдин калган мүчө мамлекеттеринде жаңы дары каражаттарын ЕАЭБдин эрежелери боюнча гана каттоо мүмкүн. 2024-жылдын 1-январындагы абалга карата ЕАЭБдин эрежелери боюнча 
4 468 дары препараттары каттоодон өткөн жана каттоого – 13 721 ɵтүнмɵ берилген. Ошол эле учурда каттоого артыкчылыктуу кайрылуунун өлкөсү болуп Россия Федерациясы эсептелет, анын үлүшүнө 2021-жылы 87,3 % 
(2189 ɵтүнмɵ), 2023-жылы – бардык дары препараттарын каттоонун 87,1 %ы (11 957 ɵтүнмɵ) туура келген. Бул Россия Федерациясынын рыногу ЕАЭБге башка мүчө мамлекеттердин арасында фармацевттик рыноктун эң чоң сыйымдуулугуна ээ экендиги менен байланыштуу. Каттоо күбөлүктөрүн алган же бир нече мамлекеттердин жалпы рыногуна каттоо үчүн билдирилген дары препараттарынын саны (таанылган мамлекеттердегидей) анча чоң эмес жана 2024-жылдын 1-январына карата 276 аталышты түзөт. 
Мындай жагдай фармацевттик рыноктун чоң сыйымдуулугу бар ЕАЭБге мүчө мамлекеттерде гана (Россия Федерациясы) жүгүртүүдө дары препараттарынын басымдуу болушуна алып келиши мүмкүн. Натыйжада ЕАЭБге мүчө мамлекеттердин кайсынысы болбосун дары каражаттарынын жеткиликтүүлүгүн камсыздоо бөлүгүндө дары каражаттарынын рыногунда белгилүү бир дисбаланс тобокелдиги келип чыгышы мүмкүн.
2026-жылга чейин улуттук эрежелер боюнча берилген дары препараттарынын каттоо күбөлүктөрү өз күчүндө болот. ЕАЭБдин бажы аймагында андан ары жүгүртүү мүмкүнчүлүгү үчүн бул дары препараттары каттоо досьелерин ЕАЭБдин актыларына шайкеш келтирүү жол-жобосунан өтүшү жана ЕАЭБдин катталган дары каражаттарынын бирдиктүү реестрине киргизилиши керек. 
2026-жылдын 1-январынан тартып ЕАЭБге мүчө мамлекеттерде ЕАЭБдин каттоо күбөлүгү гана бар дары препараттары колдонулушу керек, буга төмөнкү шарттарда колдонууга арналган дары препараттарынын 2 тобу кирбейт: 
ЕАЭБге мүчө мамлекеттердин мамлекеттик бийлик органдарынын коопсуздук жана коргоо жаатындагы ыйгарым укуктуу органдарынын тапшырмасы боюнча иштелип чыккан химиялык, биологиялык, радиациялык факторлордун таасиринин натыйжасында келип чыккан оорулардын жана жабыркоолордун алдын алуу жана дарылоо үчүн аскердик аракеттердеги;
химиялык, биологиялык, радиациялык факторлордун таасиринен улам айланасындагылар үчүн коркунуч туудурган оорулардын жана жабыркоолордун алдын алуу жана дарылоо үчүн өзгөчө кырдаалдардын пайда болуусундагы же пайда болуу коркунучундагы.
Жогоруда аталган эки топтогу дары препараттарын жүгүртүү ЕАЭБге мүчө мамлекеттердин улуттук мыйзамдарына ылайык жүзөгө ашырылат. 
ЕАЭБдин эрежелери боюнча дары каражаттарын каттоого аларды өндүрүү ЕАЭБдин GMPнын талаптарына шайкеш келген шартта гана жол берилет. 2019-жылы дары каражаттары өндүрүүчүлөрдүн ЕАЭБдин GMPнын талаптарына шайкеш келгендигин фармацевттик текшерүү процесси башталган. Учурда ЕАЭБге мүчө мамлекеттердин ар биринде ЕАЭБдин GMPнын талаптарына шайкеш келгендигин текшерүү тутуму практикага киргизилген.
ЕАЭБ укугуна киргизилген талаптагыдай практикалардын тутуму (GxP) өзүнө эл аралык практикада колдонулуучу 11дин ичинен 6 талаптагыдай практиканы камтыйт. Талаптагыдай өндүрүштүк практикадан (GMP) тышкары бул: талаптагыдай лабораториялык практика (GLP), талаптагыдай клиникалык практика (GCP), дары өсүмдүк сырьёсун өстүрүүнүн жана жыйноонун талаптагыдай практикасы (GACP), талаптагыдай дистрибьютордук практика (GDP) жана талаптагыдай фармакологиялык көзөмөл практикасы (GVP).
Жалпы рыноктун маанилүү түзүүчүлөрүнүн бири жүгүртүлүүчү дары каражаттарынын сапатына карата бирдиктүү талаптарды колдонууну камсыз кылуу болуп саналат.
ЕАЭБдин алкагында дары препараттарынын сапатын фармакопеялык ченемдөө Бирликтин Фармакопеясын даярдоо, чыгаруу жана үзгүлтүксүз жаңылоо жолу менен жүзөгө ашырылат, ал жалпы рынокто дары каражаттарын жүгүртүүнү жөнгө салуу тутумунда маанилүү звено болуп саналат. Бирликтин Фармакопеясынын I томунун биринчи жана экинчи басылышын түзгөн 1250дөн ашык жалпы фармакопеялык беренелер даярдалган жана бекитилген, алар фармакопеялык анализдин кеңири таралган түрлөрүн, приборлорго жана аппараттарга, реагенттерге жана титрленген эритмелерге талаптарды, ошондой эле дары формаларына талаптарды камтыйт.
Бирликтин Фармакопеясы ЕАЭБдин аймактык фармакопеясынын статусуна ээ жана Дүйнөнүн фармакопеялар индексине киргизилген, аны жүргүзүү Дүйнөлүк саламаттык сактоо уюму (ДССУ) тарабынан жүзөгө ашырылат.
III. Концепциянын максаты жана милдеттери
Концепциянын максаты ЕАЭБдин рыногунда жүгүртүүдөгү дары каражаттарынын коопсуздугуна, натыйжалуулугуна жана сапатына карата милдеттүү талаптардын бирдиктүү принциптерине негизделген ЕАЭБдин дары каражаттарынын жалпы рыногунун туруктуу иштешин камсыз кылуу болуп саналат.
Бул максатка жетүү үчүн төмөнкү милдеттерди ишке ашыруу зарыл:
1. Жалпы рынокто турган жана ЕАЭБге мүчө мамлекеттердин калкынын ооруларын дарылоо, алдын алуу жана диагностикалоо үчүн колдонулуучу дары препараттарынын коопсуздугун, натыйжалуулугун жана сапатын камсыз кылуучу дары каражаттарын жүгүртүүнүн бирдиктүү принциптерин жана эрежелерин аткаруу.
2. Макулдашууга ылайык дары препараттарын жүгүртүүнүн айрым этаптарында: дары препараттарын иштеп чыгууда, клиникага чейинки жана клиникалык изилдөөлөрдө, өнөр жай өндүрүшүндө жана каттоодо, аларды сатууда, ошондой эле дары препараттарын жүгүртүү этаптарына фармакологиялык көзөмөл жана инспекциялоо жүргүзүүдɵ ЕАЭБдин органдарынын актылары менен белгиленген дары препараттарынын коопсуздугуна, натыйжалуулугуна жана сапатына эксперттик баа берүүнүн принциптеринин жана эрежелеринин биримдигин камсыздоо.
3. Бирликтин фармакопеялык беренелерин иштеп чыгуунун үзгүлтүксүздүгүн сактоону, ЕАЭБге мүчө мамлекеттерде фармакопеялык стандарттык үлгүлөрдүн банкын түзүүнү жана колдоону камсыз кылуу.
4. Бирликтин алкагында дары каражаттарын жүгүртүүнү жөнгө салуунун бирдиктүү принциптери жана эрежелери жөнүндө макулдашууга ылайык Бирликтин жалпы рыногунда дары каражаттарынын жүгүртүлүшүн жөнгө салууну андан ары өнүктүрүү жана шайкеш келтирүү.
IV. Дары каражаттарынын жалпы рыногун өнүктүрүүнүн негизги багыттары, Концепциянын максаттарына жетүү жана милдеттерин ишке ашыруу механизмдери
1. ЕАЭБдин жалпы рыногунда каттоо жол-жоболорун жана дары каражаттарынын жүгүртүлүшүн жөнгө салууну өркүндөтүү жана оптималдаштыруу
Дары каражаттарын фармацевттик иштеп чыгууга карата талаптарды деталдаштыруучу ЕАЭБдин документтерин даярдоо аркылуу дары препараттарын жүгүртүү чөйрөсүндөгү актыларды өркүндөтүү, дары каражаттарын жүгүртүүнүн бардык этаптарында талаптагыдай фармацевттик практиканы (GLP, GCP, GMP, GDP, GVP) колдонууга, ошондой эле GMPнын талаптарына (жана башка ченемдик укуктук практикага) шайкештик сертификаттарынын ЕАЭБдин чегинен тышкары таануу максатында Дүйнөлүк саламаттык сактоо уюмунун сунуштамасынын негизинде талаптагыдай жɵнгɵ салуу практикасынын актысын иштеп чыгуу.
ЕАЭБге мүчө мамлекеттердин ортосунда дары препараттарын каттоодо жана каттоо досьесин өткөрүп берүүдө (которууда) алардын коопсуздугун, натыйжалуулугун жана сапатын эксперттик баалоонун улануучулугун камсыз кылуу.
Келишимдин 30-беренесинин 4 жана 5-пункттарын жана Макулдашуунун 4-беренесинин 2-пунктунун «д» пунктчасын, 13-беренесин ишке ашыруу боюнча сунуштамаларды даярдоо, дары каражаттарынын сапатын, натыйжалуулугун жана коопсуздугун баалоодо бирдей же салыштырылуучу изилдөө жана контролдоо ыкмаларын иштеп чыгуу жана колдонуу процесстерин шайкеш келтирүү, ошондой эле мүчө мамлекеттердин мыйзамдарында белгиленген тартипте дары каражаттарын жүгүртүү чөйрөсүндөгү контролдоо (көзөмөлдөө) жаатында дары каражаттарынын жүгүртүлүшүнө мамлекеттик контролду (көзөмөлдү) ишке ашырууда ЕАЭБге мамлекеттердин мыйзамдарын бири-бирине жакындаштыруу боюнча ишти улантуу.
Бирликтин фармакопеясына киргизүү үчүн фармацевттик субстанцияларга, көмөкчү заттарга, табигый (өсүмдүк, жаныбар) субстанцияларына, дары препараттарына шайкеш келтирилген жалпы жана жеке фармакопеялык беренелерди иштеп чыгуу процессинин үзгүлтүксүздүгүн жана тездетилишин камсыз кылуу.
2.  Дары каражаттарын жүгүртүү чөйрөсүндөгү маалымат тутумдарынын ишинин натыйжалуулугун жогорулатуу
ЕАЭБде дары препаратынын каттоо досьесин берүүнүн эл аралык электрондук форматын (эОТД, eCTD форматы деп аталган) колдонуу, аны ЕАЭБдин интеграцияланган маалыматтык тутумунун ресурстары аркылуу берүү жана жылдыруу дары каражаттарын каттоодо жана жүгүртүүдө маалыматтык өз ара аракеттенүүнү андан ары кеңири колдонууга, жакшыртууга жана оптималдаштырууга багытталган чараларды ишке ашырууну талап кылат. 
Бул чаралар башка нерселер менен катар төмөнкүлɵргɵ жеткиликтүүлүктү кеңейтүүгө жардам берет:
– Бирликтин дары каражаттарынын реестрине карата 26 «Евразия экономикалык бирлигинин катталган дары каражаттарынын бирдиктүү реестрин түзүү, жүргүзүү жана колдонуу»[footnoteRef:1] жалпы процессин ишке ашыруунун алкагында эксперттердин жана каттоо досьелеринин материалдарынын жабык бөлүгүнө (таңгактардын макеттерине, дары каражатынын сапаты боюнча ченемдик документке); [1:  Евразия экономикалык комиссиясынын Коллегиясынын 2015-жылдын 14-апрелиндеги 
№ 29 чечими менен бекитилген жалпы процесстердин тизмеги.] 

– фармацевттик өндүрүш объекттерин, илимий клиникалык жана клиникага чейинки изилдөө борборлорун, ошондой эле фармакологиялык көзөмөлдү текшерүү максатында Бирликке мүчө мамлекеттердин ыйгарым укуктуу органдарынын 34.2 «Дары каражаттарын өндүрүүчүлөрдүн өндүрүш аянтчаларын Евразия экономикалык бирлигинин талаптагыдай өндүрүштүк практикасынын эрежелеринин талаптарына шайкеш келүүсү боюнча текшерүүнүн натыйжалары жөнүндө маалымат алмашуу» (мындан ары – ОП34.2), 31 «Евразия экономикалык бирлигинин фармацевттик инспекторлорунун бирдиктүү реестрин түзүү, жүргүзүү жана колдонуу» (мындан ары – ОП31) жана 29 «Дары каражаттарына аныкталган терс реакциялар (таасир этүүлɵр), анын ичинде дары каражаттарынын натыйжасыздыгы жөнүндө отчеттор боюнча бирдиктүү маалыматтык базаны түзүү, жүргүзүү жана колдонуу» жалпы процесстерине;
– фармацевттик текшерүүлөрдү пландаштыруу, фармакологиялык көзөмөлдүн алкагында маалымат алмашуу максатында ОП34.2 жана ОП31ге карата фармацевттик бизнеске.
3. ЕАЭБге мүчө мамлекеттерде дары каражаттарын
жүгүртүү чөйрөсүндө инфратүзүмдү жана
компетенцияларды өнүктүрүү
ЕАЭБге мүчө мамлекеттердин ар биринде Бирликтин фармакопеялык беренелерин иштеп чыгуу менен алектенген Бирликтин фармакопеяларынын фармакопеялык беренелерин даярдоодо методикаларды верификациялоо жана валидациялоо (фармакопеялык стандарттык үлгүлөрдү колдонуу аркылуу) менен байланышкан эксперименттик иштерди аткара турган ыйгарым укуктуу лабораториялар тармагын түзүү.
Бирликтин фармакопеясынын стандарттык үлгүлөрүн түзүү, колдоо жана ишке ашыруу тутумун уюштуруу.
ЕАЭБге мүчө мамлекеттердин ар биринде дары препараттарынын сапатын контролдоочу ыйгарым укуктуу лабораториялардын бирдиктүү реестрин түзүү жана жүргүзүү.
Туруктуу негизде биргелешкен лабораториялар аралык салыштыруу сыноолорун уюштуруу жана жүргүзүү.
4. ЕАЭБге мүчө мамлекеттердин фармацевттик
продукцияларды өндүрүү чөйрөсүндө кызматташуусу
ЕАЭБге мүчө мамлекеттердин өндүрүүчүлөрүнүн жана ыйгарым укуктуу органдарынын өнөр жай өндүрүшү жана өнөр жай кооперациясы чөйрөсүндө эки тараптуу жана көп тараптуу макулдашуулардын алкагында кызматташуусун улантуу – Келишимдин 92-беренесине жана Өнөр жай кызматташтыгы жөнүндө протоколго (Келишимге № 27 тиркеме), ошондой эле өнөр жай кызматташтыгынын негизги багыттарына ылайык – өнөр жайды тездетип өнүктүрүү жана анын туруктуулугун жогорулатуу, ЕАЭБге мүчө мамлекеттердин өнөр жай комплекстеринин атаандаштыкка жөндөмдүүлүгүн жогорулатуу, инновациялык активдүүлүктү күчөтүүгө багытталган натыйжалуу кызматташууну камсыз кылуу жана өнөр жай чөйрөсүндөгү тоскоолдуктарды жоюу максатында жүзөгө ашырылат.
5. Эл аралык тажрыйбаны колдонуунун негизинде
иштелип чыгуучу дары каражаттарын жүгүртүүнү
жөнгө салууну өнүктүрүү
ЕАЭБ укугуна ылайык жана эл аралык тажрыйбаны эске алуу менен дары каражаттарынын жүгүртүлүшүн жөнгө салууну өнүктүрүү ЕАЭБ укугуна алдынкы эл аралык тажрыйбаларды киргизүүгө мүмкүндүк берет.
Бирликтин Фармакопеясынын үчүнчү өлкөлөрдүн фармакопеялары менен кызматташтыгын кеңейтүү ЕАЭБге мүчө мамлекеттердин фармакопеяларын шайкеш келтирүү концепциясына жана Макулдашуунун 5-беренесинин 2-пунктуна ылайык эл аралык тажрыйбаны колдонуунун негизинде улуттук фармакопеялардын талаптарын шайкеш келтирүү дары препараттарын үчүнчү өлкөлөрдө каттоодо ЕАЭБге мүчө мамлекеттердин фармацевттик өндүрүүчүлөрү үчүн спецификациялоонун алкагында талаптарды шайкеш келтирүүнү жана сапатты контролдоонун натыйжаларын таанууну камсыздоого мүмкүндүк берет.
ЕАЭБге мүчө мамлекеттердин ыйгарым укуктуу органдарынын Дары препараттарын медициналык колдонуу үчүн техникалык талаптарды шайкеш келтирүү боюнча эл аралык кеңеши (ICH) жана Дары каражаттары боюнча ДССУнун программасы менен, ошондой эле Дары каражаттарынын жүгүртүлүшү чөйрөсүндөгү ыйгарым укуктуу органдардын эл аралык конференциясынын (ICDRA) алкагында өз ара аракеттенүүнү өнүктүрүү – ЕАЭБде өндүрүлгөн дары каражаттарын фармацевттик иштеп чыгууга, изилдөөгө, коопсуздугун, натыйжалуулугун жана сапатын баалоо процесстерин ЕАЭБдин өнөктөштөрү жана үчүнчү өлкөлөр тарабынан таанууга, ошондой эле ЕАЭБге мүчө мамлекеттердин фармацевттик инспектораттары тарабынан Макулдашуунун 7-беренесинин 7-пунктуна жана 10-беренесинин 3-пунктуна ылайык жүргүзүлгөн фармацевттик инспекцияларды өткөрүү тартибин өркүндөтүүгө жана алардын жыйынтыктарын таанууга өбөлгө түзөт.
Бирликке мүчө мамлекеттердин ыйгарым укуктуу органдарынын улуттук жана эл аралык уюмдар менен өз ара аракеттенүүсү боюнча иштер улантылат.

